Jonathan lo Calhòc - Tròç 5

Jonathan lo Calhòc se n'anot passar, lunh delà de las penas luenhècas, solitari, la rèsta deus sons jorns. Lo son unic chegrin, n'ac devè pas a la solitud, mes deu hèit que los auts calhòcs ne volèn pas créder a la glòria deu vòu, au hèit que's refusavan d'obrir los uelhs e de véder !

Eth, que'n sabè cada jorn mei. Qu'aprenot qu'ua devarada en taravèth a gran velocitat podè lo miar a descobrir los rares e saborís peishs que nadan a tres mètres devath la susfàcia de l'Ocean. Per subervíver, n'avè pas mei hrèita deus batèus de pesca e deu son pan sec. Qu'aprenot a dromir dens los èrts. Que prenèva un cap a l'escurada, preu truvèrs deu vent de tèrra, e podè entre la sombrusta e l'esguit deu jorn, percórrer quauque centenat de kilomètres. Shets se despartir d'un sancèr govern de sii medís, que traversava en pujants a granas alatadas las espessas brumas marinas, las susvolavan en cèus banhats d'ua claretat enlusernanta, mentre que tots los auts calhòcs s'estancavan clavats au sòu dens la bruma e la pluja. Qu'aprenot a's dishar portar preus vents ascendents hòrt lunh de cap a l'interior de las tèrras on podè se hartar d'insèctes delicats.

Lo qu'avè d'auts còps desirat per la comunautat, qu'ac conquesiva adara unicament per eth. Qu'aprenè a volar e ne'n trobava pas tròp car lo prètz a pagar. Jonathan lo Calhòc que comprenot que l'anugèr, la paur e la malícia e son las rasons per lasquaus la vita deus calhòcs es tan braca e, com los avè caçats de las soas pensadas, que vivè au plenh ua existéncia perlongada e bèra.

Qu'es un ser qu'arribèren, encontrants Jonathan que planava, seren e solitari, dens lo son cèu tant aimat. Los dus calhòcs que pareishoren a tocar las soas alas, qu'èran natres com la lutz de las estelas, e lo varam qu'emanava d'eths, dens l'èrt de la neit pregonda, qu'èra doça e amicau. Mes mei meravilhosa que tot au monde qu'èra la gràcia dab laquau e volèvan, las soas remijas ramants dab precision e regularitat a tres centimètres de las soas.

Shets mòt díser, Jonathan que volot los esprovar - e aquera espròva, nat calhòc ne l'avè jamei passada. Que cambrèt las soas alas, alentissants dinc a la hita de la pèrda de velocitat - los dus auchèths radiós qu'alentissèren dab eth, en soplessa, alas encastradas dens las soas. N'ignoravan donc arren deu vòu longainèr.

Lavetz que pleguèt las soas alas, e partit en taravèth a dus cents kilomètres per òra - que devarèren dab eth en formacion impecable.

Fin finau, que transformèt la velocitat de la soa caduda n'ua candela que lo permetot d'enrotlar ua longa barrica lenta verticau - que hasoren la barrica dab eth en se jogants...

Jonathan se tornèt a volar en damorants ua pausa silenciós.

— Hòrt bien, ce dit finalament. Qui ètz ?

— Qu'èm los tons, Jonathan, qu'èm los tons hrairs, responoren dab segurança e calme. Qu'èm vinuts te cercar entà te miar mei haut enqüèra, entà te miar de cap a la toa patria.

— De patria, ne n'èi pas. Los meis, que los ignòri. Que sui hòrabandit. Tè, vedetz bien, que vòlam a la cresta de las granas andadas de la montanha. Enqüèra quauques detzenats de mètres d'altitud e que'm carrà arrenonciar de hissar mei haut la mia vielha cruspa.

— Mes non, Jonathan que pòds te lhuvar mei haut enqüèra, pr'amor qu'as volut apréner. Lo ton aprenedissatge elementari qu'es acabat e es temps adara per tu de passar per un auta escòla.

Jonathan lo Calhòc qu'avot l'intuicion durants tota la soa vita qu'un jorn s'enlusernaré d'aqueth moment unic. Òc, qu'avèn rason ! Que volaré atau mei haut enqüèra e lo moment qu'èra plan vinut per eth d'anar víver en la soa vertadèra patria.

Longament, que balhava ua darrèra espiada suus cèus, sus aquera suberbèra tèrra argentada on avè aprés tant de causas.

— Que sui prèst, çò dit a la fin.

— E Jonathan Livingston lo Calhòc, junhants los dus calhòcs estelas, s'enairèt entà desaparéisher dab eths dens lo cèu d'ua negror absoluda.